I. INDLEDNING

Denne meddelelse indeholder Kommissionens holdning med henblik på artikel 265 i traktaten om Den Europæiske Unions funktionsmåde som følge af Europa-Parlamentets beslutning af 22. oktober 2020 om "Kommissionens forpligtelser for så vidt angår visumgensidighed i henhold til artikel 7 i forordning (EU) 2018/1806". Den gør også status over udviklingen på området for visumgensidighed med USA siden marts 2020, hvor den sidste meddelelse blev vedtaget, og Kommissionens fortsatte bestræbelser på og engagement i at adressere den aktuelle situation med manglende gensidighed på trods af covid-19-pandemien.

Den beslutning, som Europa-Parlamentet vedtog den 22. oktober 2020, repræsenterer opfølgningen på en mundtlig forespørgsel, der blev drøftet på Europa-Parlamentets plenarforsamling den 19. oktober 2020. I sit svar på dette spørgsmål gentog Kommissionen, at den fortsat er fast besluttet på som en prioritet at opnå fuld gensidighed på visumområdet for alle medlemsstater. Kommissionen forklarede også, at for så vidt angår USA er den fuldt engageret i en resultatorienteret proces i tæt koordination med de berørte medlemsstater, og at de opnåede resultater viser, at der kan opnås håndgribelige fremskridt hen imod fuld gensidighed med hensyn til visumfritagelse ved at følge den nuværende rute med konstant engagement og fælles diplomatiske kontakter. I sin beslutning fastslår Europa-Parlamentet, at Kommissionen er "retligt forpligtet til at vedtage en delegeret retsakt, som midlertidigt ophæver fritagelsen fra visumkravet for borgere fra tredjelande", der ikke har fjernet visumkravet for borgere fra visse medlemsstater senest den 12. april 2016. I praksis referer dette kun til USA, eftersom borgere fra Bulgarien, Kroatien, Cypern og Rumænien stadig er visumpligtige, når de rejser til USA. Kommissionen opfordres også på grundlag af artikel 265 i TEUF til at vedtage den delegerede retsakt senest to måneder efter vedtagelsen af beslutningen.

II. BAGGRUND

Den 12. april 2016 offentliggjorde Kommissionen en meddelelse om status og de mulige veje frem med hensyn til situationen med manglende gensidighed på visumområdet i forhold til visse tredjelande. I meddelelsen blev det påpeget, at der med aktiv støtte fra Kommissionen var blevet fundet en løsning på langt de fleste af de meddelte tilfælde af manglende gensidighed på visumområdet i forhold til tredjelande. Der blev dog også gjort opmærksom på, at hvis et af de berørte tredjelande ikke havde ophævet visumpligten senest den 12. april 2016, skulle Kommissionen i henhold til forordning (EF) nr. 539/2001 af 15. marts 2001 som ændret ved Europa-Parlamentets og Rådets forordning (EU) nr. 1289/2013 af 11. december 2013 vedtage en delegeret retsakt, der i 12 måneder suspenderer visumfritagelsen for deres statsborgere. Ifølge forordningen skulle Kommissionen også tage hensyn til konsekvenserne af en suspension af visumfritagelsen for EU's og dets medlemsstaters eksterne forbindelser.

I meddelelsen fra april 2016 foretog Kommissionen en vurdering af konsekvenserne og virkningerne af suspensionen af visumfritagelse for EU's borgere og erhvervsliv samt for statsborgere fra de pågældende tredjelande og opfordrede Europa-Parlamentet og Rådet til at drøfte den mest hensigtsmæssige vej frem. Kommissionen fremlagde efterfølgende seks opfølgende meddelelser i juli og december 2016, i maj og december 2017, i december 2018 og i marts 2020 . I den sidste fremlagde Kommissionen en oversigt over den aktuelle situation og mulige veje frem med hensyn til situationen med manglende gensidighed med USA, som stadig har følger for borgere fra Bulgarien, Kroatien, Cypern, Polen og Rumænien, dvs. det eneste tilbageværende tilfælde af manglende gensidighed på visumområdet. Der blev også redegjort for de fremskridt der er opnået af Polen, som tilsluttede sig USA's visumfritagelsesprogram i november 2019.

I meddelelsen fra marts 2020 blev der peget på den ekstraordinære situation med hensyn til gennemførelsen af visumpolitikker på verdensplan i betragtning af de mange visumrelaterede foranstaltninger, som mange lande har truffet for at bekæmpe covid-19-pandemien. Den 13. marts 2020 indførte USA midlertidige begrænsninger på ikkevæsentlige rejser for udlændinge, der uanset deres nationalitet har opholdt sig fysisk i Schengenområdet eller har besøgt det 14 dage før indrejse på USA's område . Disse restriktioner blev udvidet til også at omfatte Irland og Det Forenede Kongerige den 16. marts . Da disse indrejserestriktioner er baseret på fysisk tilstedeværelse i et område snarere end på nationalitet, kan de ikke anses for at være forbundet med visumgensidighed . Den Europæiske Union tog lignende skridt til at begrænse ikkevæsentlige til Unionen.

III. SENESTE UDVIKLING

1.Oversigt over kontakterne mellem EU og USA og opfølgningen herpå

Skønt det ikke var muligt at afholde fysiske møder efter marts 2020, blev spørgsmålet om manglende gensidighed behandlet på alle relevante videokonferencer mellem EU og USA. Det var især på dagsordenen for det ministermøde om retlige og indre anliggender, der blev afholdt den 28. maj 2020. Det blev også drøftet indgående på mødet mellem højtstående embedsmænd på området retlige og indre anliggender fra EU og USA, der blev afholdt den 15. september 2020, og på trepartsmøderne mellem Kommissionen, USA og de berørte medlemsstater den 18.-19. juni 2020 og den10.-11. december 2020.

Møde mellem ministre for retlige og indre anliggender fra EU og USA (maj 2020)

På mødet mellem ministre for retlige og indre anliggender fra EU og USA den 28. maj 2020 understregede både det kroatiske formandskab for EU-Rådet og Kommissionen vigtigheden af at udvide USA's visumfritagelsesprogram til at omfatte alle EU-medlemsstater. Der blev peget på det fremskridt, der var sket med Polens optagelse i visumfritagelsesprogrammet, som viser, at et fælles pragmatisk teknisk og diplomatisk engagement bærer frugt, og det blev understreget, at fritagelser for de fire resterende medlemsstater fortsat er en prioritet. Der var enighed om, at for at sikre fremskridt bør man fastholde det konstruktive engagement, der er baseret på skræddersyede arbejdsplaner udformet af USA for hver af de fire berørte medlemsstater, og som leder dem i retning af fuld overholdelse af sikkerhedskravene i USA's visumfritagelsesprogram.

Trepartsmøde i juni 2020

Der blev afholdt et trepartsvideomøde om visumgensidighed den 18-19. juni 2020. Her mødtes repræsentanter fra USA, Kommissionen og de berørte medlemsstater, dvs. Bulgarien, Kroatien, Cypern og Rumænien. Fortsat engagement på trods af pandemien og suspensionen af alle ikkevæsentlige rejser mellem EU og USA viste visumgensidighedsspørgsmålets betydning. Deltagerne undersøgte, hvordan arbejdet kunne foregå i en covid-19-kontekst, og drøftede fremskridtene med hensyn til udestående sikkerhedskrav i USA's visumfritagelsesprogram og med hensyn til visumafslagsprocenter.

Trods de fortsatte covid-19-rejserestriktioner og den verdensomspændende suspension af de fleste af USA's visumtjenester siden marts havde USA's repræsentanter ingen planer om at ændre metoden til beregning af visumafslagsprocenter i 2020. Visumafslagsprocenten er et vigtigt lovkrav for ethvert land, der ønsker at tilslutte sig USA's visumfritagelsesprogram .

Med hensyn til de udestående sikkerhedskrav i USA's visumfritagelsesprogram var der en anden runde af drøftelser om de skræddersyede arbejdsplaner, som USA havde forelagt de fire medlemsstater i 2019. De berørte medlemsstater fandt, at drøftelserne på basis af de konkrete landespecifikke arbejdsplaner udgjorde en forbedring i forhold til den tidligere tilgang, der var baseret på en mere generel vurdering af sikkerhedskravene. Eftersom arbejdsplanerne indeholder specifikke retningslinjer for hver medlemsstat, kan disse fokusere deres indsats på opfyldelse af de udestående krav. Planerne indeholder faktisk forslag til foranstaltninger, som medlemsstaterne skal træffe for at opnå overensstemmelse, jf. meddelelsen fra marts 2020. Arbejdsplanerne blev revideret på trepartsmødet, og deres gennemførelse blev vurderet, og dette viste, at alle fire medlemsstater havde gjort fremskridt på en række områder. Dette omfatter gennemførelse af aftalen om informationsdeling (nemlig aftalen om forebyggelse og bekæmpelse af grov kriminalitet) ved hjælp af information fra USA til øget screening og en øget terrorbekæmpelsesindsats såvel som udvidelse af de nationale screeningkapaciteter. USA anerkendte fremskridtene, men gentog, at landets vurdering byggede på en holistisk tilgang, og at det ikke anså alle de nødvendige aftaler for fuldt gennemført endnu .

Mødet mundede ud i et tilsagn fra alle fire medlemsstater om, at de ville fortsætte arbejdet på forskellige arbejdsområder i deres respektive arbejdsplaner. USA gav tilsagn om at fortsætte revisionen af arbejdsplanerne og give løbende feedback.

Trepartsmøde i december 2020

Den 10. og 11. december 2020 blev der afholdt et nyt trepartsvideomøde. Det tjente til at understrege engagementet på trods af den fortsatte globale pandemi. Visumafslagsprocenterne for 2020 var endnu ikke offentligt tilgængelige, med de amerikanske myndigheder understregede, at faldet i 2020 også gav sig udslag i et kraftigt fald i antallet af visumansøgninger.